Brand breek uit by Kendal-kragstasieKendal-kragstasie (Foto; Eskom-webwerf) ŉ Brand het Saterdag in die vroeë oggendure by eenheid 1 van die Kendal-kragstasie in Mpumalanga uitgebreek. “Die eenheid het omstreeks 03:44 ŉ kortsluiting gehad toe die transformator onklaar geraak het,” het Eskom in ŉ verklaring gesê. “Die voorlopige ondersoek het bepaal die transformator het begin brand. Die brand het kabels na die hoofverkoelingstelsel aan die weste kant van die kragstasie beskadig.” Eenheid 2 en 3 is daarna ook afgeskakel. Alle personeel op die perseel is veilig ontruim. Geen beserings is aangemeld nie. “Verdere ondersoek duur voort om die oorsaak van die brand te vind.” Eskom sal die publiek op hoogte hou van die ontwikkelings en die moontlike impak op die nasionale kragnetwerk. Kendal eenheid 2 en 3 sal deur die loop van die week gediens word.